Diari Oficial de la Generalitat Valenciana


Sumari del DOGV 4907, del 21-12-2004 (2004/12892)

RESOLUCIÓ de 30 de novembre de 2004, de la Direcció General de Qualitat Ambiental, per la qual s'atorga a l'empresa Azulejos Plaza, SA (Factoria 3), l'autorització ambiental integrada per a la fabricació de productes ceràmics al terme municipal de l'Alcora (Castelló).
----------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4907

Data del DOGV
:   21-12-2004

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2004/12309


Data del document
:   30-11-2004

Organisme emissor
:   Conselleria de Territori i Habitatge

Tipus de document
:   Resolució

Correcció d'errades

 Descriptors 

:   * Alcora, l'
    * edifici industrial
    * empresa privada
    * ceràmica

RESOLUCIÓ de 30 de novembre de 2004, de la Direcció General de Qualitat Ambiental, per la qual s'atorga a l'empresa Azulejos Plaza, SA (Factoria 3), l'autorització ambiental integrada per a la fabricació de productes ceràmics al terme municipal de l'Alcora (Castelló). [2004/F12946]
  
Després de veure els documents que apareixen en l'expedient 27/03 IPPC, instruït a instància de l'empresa Azulejos Plaza, SA, a fi d'obtindre l'autorització ambiental integrada per a una instal·lació de fabricació de productes ceràmics, s'emet la present proposta de resolució de conformitat amb els següents,
  
Antecedents de fet
  
Primer. Amb data 5 de març de 2003, Vicente Lázaro García, en representació de l'empresa Azulejos Plaza, SA, amb CIF A-12007647, presenta a la Conselleria de Medi Ambient la sol·licitud d'autorització ambiental integrada per a la fàbrica de productes ceràmics que pretén ubicar-se a la partida de Vinyals, s/n, de l'Alcora, i que es detalla en l'annex I.
  
A la sol·licitud s'acompanya l'informe urbanístic emés per l'Ajuntament de l'Alcora en el qual manifesta que l'emplaçament de l'activitat encara que actualment no es troba d'acord amb el marc urbanístic vigent, pot ser objecte de les llicències municipals necessàries, quan la modificació núm. 35 del Pla General d'Ordenació Urbana de l'Alcora, en tramitació, siga vigent.
  
Així mateix, també s'acompanya a la sol·licitud, l'autorització emesa per la Confederació Hidrogràfica del Xúquer amb data 4 de novembre de 2002, per a la construcció de tres sobreeixidors d'aigües pluvials, a zona de policia del barrranc del Regatell i l'abocament d'aquestes al llit, al terme municipal de l'Alcora (Castelló).
  
Segon. Posteriorment, la Conselleria de Medi Ambient requereix a l'interessat nova documentació, que es presenta amb data 8 d'abril de 2003.
  
Amb data 13 de maig de 2003 el Servei d'Avaluació d'Impacte Ambiental emet un informe en què comunica que l'emplaçament que els promotors han triat es correspon amb el Projecte de modificació puntual nombre 35 del PGOU de l'Alcora, que consisteix en l'ampliació i la reordenació del sòl urbà industrial a la partida de Vinyals, i que a data de l'informe es troba en tràmit i que encara no ha tingut entrada en el Servei d'Avaluació d'Impacte Ambiental per a la seua preceptiva avaluació. Per tant, cal assenyalar que la resolució de l'expedient d'avaluació d'impacte ambiental corresponent a la factoria 3 de Azulejos Plaza, SA, serà posterior a la de l'expedient que en el seu moment s'òbrirà a la modificació puntual núm. 35 del PGOU de l'Alcora, i després de comprovar la viabilitat de la modificació urbanística.
  
Amb dates 24 de juliol i 4 de setembre de 2003, es requereix a l'empresa l'entrega de documentació complementària aclaridora, que es presenta el 20 d'agost i el 22 de setembre del 2003, respectivament.
  
Tercer. Amb data 23 d'octubre de 2003 se sotmet a informació pública l'expedient de referència, durant un període de 30 dies hàbils, d'acord amb el que establix l'article 16 de la Llei 16/2002, d'1 de juliol, de prevenció i control integrats de la contaminació, i es publica l'anunci en el Diari Oficial de la Generalitat Valenciana (DOGV núm. 4614).
  
Durant el termini no es presenten al·legacions al projecte, ni en aquesta Conselleria ni a l'Ajuntament de l'Alcora, en l'expedient consta el certificat de la informació pública.
  
Quart. Transcorregut el període d'informació pública i segons el que disposa l'article 18 de la Llei 16/2002, l'expedient es remet a l'Ajuntament de l'Alcora, amb data 11 de desembre de 2003, a fi d'emetre un informe sobre els aspectes de la seua competència en el termini de 30 dies des de la seua recepció, i es prosseguixen les actuacions.
  
Cinqué. Segons el que disposa l'article 19 de la Llei 16/2002, la Confederació Hidrogràfica del Xúquer emet un informe amb data 2 de juliol de 2003, a fi de requerir la nova documentació, i amb data 23 de març de 2004 emet un informe favorable en relació amb la inexistència d'abocament d'aigües residuals a domini públic hidràulic, realitzat per l'empresa.
  
Sisé. Segons el que preveu l'article 17 de la Llei 16/2002, se sol·licita informe dels organismes següents:
  
- Àrea d'Urbanisme de la Direcció General de Planificació i Ordenació Territorial de la Conselleria de Territori i Habitatge, emet escrit amb data 23 de gener de 2004 en el qual manifesta que l'activitat per a la qual se sol·licita l'autorització ambiental integrada s'ubica, almenys en part, a sòl no urbanitzable de protecció agrícola del Pla general de l'Alcora. Segons resulta del projecte remés, l'Ajuntament de l'Alcora està tramitant una modificació puntual del Pla general que pretén classificar aquest sòl com a urbà; no obstant això, aqueixa modificació no ha sigut encara remesa per a la seua aprovació definitiva autonòmica. D'altra banda, la societat Azulejos Plaza va sol·licitar de la Conselleria el 12 de febrer de 2001 una declaració d'interés comunitari a sòl no urbanitzable per a ubicar l'activitat per a la qual ara se sol·licita autorització ambiental integrada; això no obstant, la dita declaració d'interés comunitari no ha sigut encara aprovada, ja que el Pla general de l'Alcora no preveu expressament que en aquesta categoria de sòl no urbanitzable de protecció agrícola puguen ubicar-se aquest tipus d'instal·lacions. Així mateix indica que no hi ha afecció territorial directa del centre de fabricació ceràmica projectat a les zones vigents LIC o zones ZEPA. A més no hi ha possibilitat d'afecció indirecta als espais naturals pròxims que actualment es consideren en la xarxa Natura 2000.
  
S'han incorporat a l'expedient els informes emesos pels serveis de Residus Industrials i Protecció de l'Ambient Atmosfèric.
  
Seté. Amb data 11 de juny de 2004 l'Ajuntament de l'Alcora emet informe de compatibilitat urbanística i manifesta, en síntesi, que després de l'aprovació definitiva de la modificació puntual núm. 35, l'emplaçament de la indústria denominada factoria 3 de la mercantil Azulejos Plaza, SA, igual que la resta d'immobles que la mercantil disposa en l'entorn pròxim a aquest emplaçament, es troba situada a sòl classificat com a urbà d'ús o qualificació industrial, amb condicions per a la seua edificació segons determinacions d'indústria mixta 4B, per tant, que l'emplaçament de l'activitat és adequat.
  
Huité. Amb data 1 de juliol de 2004, la Direcció General de Gestió del Medi Natural emet la declaració d'impacte ambiental, en la qual estima acceptable, només a l'efecte ambiental l'estudi d'impacte ambiental de la fàbrica de productes ceràmics, sempre que l'activitat s'exercisca amb les previsions de l'esmentat estudi i amb els condicionants de la declaració, que es detallen en l'annex II de la present resolució.
  
Nové. Amb data 27 d'agost de 2004 l'Ajuntament de l'Alcora emet un informe sobre l'adequació de les instal·lacions respecte dels aspectes de competències municipals, en concret, sobre límits d'emissió de sorolls i vibracions, l'ús de l'aigua procedent del pou i la futura ordenança municipal per a la qualitat de l'aire.
  
Desé. En l'expedient 27/03 IPPC consta l'avaluació ambiental del projecte en el seu conjunt, tal com estableix l'article 20 de la Llei 16/2002, i que ha sigut incorporada a la proposta de resolució.
  
Onzé. Amb data 29 de novembre de 2004 es realitza el tràmit d'audiència a l'interessat, sense que s'hagen presentat al·legacions respecte d'això.
  
Als anteriors fets s'apliquen els següents,
  
Fonaments de dret
  
Primer. D'acord amb l'article 9 de la Llei 16/2002, d'1 de juliol, de prevenció i control integrats de la contaminació, les activitats que apareixen en l'annex 1 d'aquesta llei, estan subjectes a autorització ambiental integrada.
  
La instal·lació de referència està inclosa en l'epígraf 3.5 de l'annex 1 de la Llei 16/2002.
  
Segon. L'expedient s'ha tramitat segons el que preveuen els articles 14 i següents de la Llei 16/2002, d'1 de juliol, de prevenció i control integrats de la contaminació, desenvolupada pel Decret 40/2004, de 5 de març, del Consell de la Generalitat Valenciana.
  
Tercer. En la Comunitat Valenciana l'òrgan competent per a atorgar l'autorització ambiental integrada és la Conselleria de Territori i Habitatge, d'acord amb l'article 3.h) de la Llei 16/2002 i el Decret 8/2004, de 3 de setembre, del president de la Generalitat, pel qual s'assignen competències a la Presidència de la Generalitat i a les conselleries amb competències executives.
  
D'altra banda, de conformitat amb l'article 15 del Decret 119/2003, d'11 de juliol, del Consell de la Generalitat, pel qual s'aprova el Reglament Orgànic i Funcional de la Conselleria de Territori i Habitatge, i la seua Ordre de desplegament de 9 de setembre de 2003, correspon a la Direcció General de Qualitat Ambiental, exercir les competències en matèria de control integrat de la contaminació.
  
Vist tot el que antecedeix, a proposta del Servei de Control Integrat de la Contaminació, amb el vistiplau del cap d'Àrea de Qualitat Ambiental, fent ús de les atribucions que em confereix el Reglament Orgànic i Funcional de la Conselleria Territori i Habitatge, resolc:
  
Primer
  
Concedir a Azulejos Plaza, SA (Factoria 3) l'autorització ambiental integrada per a les instal·lacions destinades a la fabricació de productes ceràmics, que s'ha de desenvolupar en la planta situada a l'Alcora (Castelló), referent al projecte de data 3 d'abril de 2003 i que subscriu Carlos Prades Albalat, quedant inscrita en el Registre General d'Instal·lacions IPPC de la Comunitat Valenciana amb el número 008-04/AAI/CV, condicionada al compliment dels requisits següents:
  
1. Valors límit d'emissió
  
1.1. Emissions atmosfèriques
  
1.1.1. Emissions canalitzades fredes
  
Per a recollir les emissions existents en les seccions de recepció d'argila, premsat, esmaltat i mòlta, s'instal·laran xarxes de canonades d'aspiració amb boques en els llocs on es generen les emissions de pols d'argila i ceràmiques, connectades a filtres de mànegues, segons allò que s'ha especificat en el projecte.
  
Els valors límit d'emissió que s'han de complir seran els següents:
  
Contaminants Límits d'emissió
  
Partícules 30 mg/Nm3
  
1.1.2. Emissions canalitzades calentes
  
Les emissions compliran els següents valors límit d'emissió per als diferents focus:
  
Contaminants Condicions Límits d'emissió
  
Partícules Genèric 30 mg/Nm3
  
NOx (expressat com NO2) Gasos de procés 250 mg/Nm3
  
SO2 Genèric 25 mg/Nm3
  
Fluorurs (expressats com HF) Genèric 10 mg/Nm3
  
Forns cocció Qv<3.000 Nm3/h i
  
 Qm<0,1 kg/h 30 mg/Nm3
  
Les concentracions mesurades sempre estan referides a condicions normals de pressió i temperatura (101,3 kPa,273,16 k), per als gasos de combustió en base seca i un contingut d'oxigen del 18% de O2.
  
1.1.3. Emissions sonores
  
La instal·lació es protegirà acústicament de manera que no se superen els límits establits en l'Ordenança municipal sobre sorolls i vibracions de l'Alcora (BOP 29.09.98). Així mateix, s'han de complir els límits establits en la Llei 7/2002, de 3 de desembre, de la Generalitat Valenciana, de protecció contra la contaminació acústica.
  
1.2. Abocaments
  
1.2.1. Aigües residuals industrials i domèstiques
  
S'actuarà segons el que ha especificat el projecte, de manera que es garantisca la inexistència d'abocament d'aigües residuals a domini públic hidràulic (abocament zero).
  
Les canaletes i la bassa d'emmagatzemament d'aquestes aigües seran perfectament impermeables i estanques.
  
1.2.2. Aigües pluvials
  
L'abocament de les aigües pluvials es troba autoritzat amb data 4 de novembre de 2002 per la Confederació Hidrogràfica del Xúquer, per la qual cosa s'observarà el seu condicionat.
  
2. Protecció del sòl i de les aigües subterrànies
  
Queda prohibit l'abocament a llit de riu, sòl o subsòl que puga deteriorar la qualitat de les aigües sense comptar amb l'autorització de la Confederació Hidrogràfica del Xúquer.
  
Els residus líquids (olis usats) s'emmagatzemaran en bidons tancats dins de la nau, ubicats damunt d'unes safates de recollida impermeables perquè es recullen les possibles fugues, segons el que ha especificat el projecte.
  
Els residus sòlids s'emmagatzemaran en contenidors, en un lloc amb sostre i lluny de locals humits. Qualsevol fuga de residu sòlid es recollirà adequadament i es depositarà en un envàs de polietilé, per a la seua entrega a gestor autoritzat.
  
No es poden executar pous, rases, galeries o qualsevol altre dispositiu destinat a facilitar que el terreny absorbisca les aigües residuals.
  
3. Procediments i mètodes de gestió de residus
  
L'activitat està subjecta als requisits establits en la Llei 10/1998, de 21 d'abril, de residus, en la Llei 10/2000, de 12 de desembre, de residus de la Comunitat Valenciana, i en el Reial decret 833/1988 de 20 de juliol, sobre el Reglament per a l'execució de la Llei 20/1986, modificat pel Reial decret 952/1997.
  
3.1. Producció de residus
  
S'inscriu l'empresa en el Registre de xicotets productors de residus perillosos de la Comunitat Valenciana amb el número 12-13156.
  
En el termini màxim de tres mesos des de l'inici de l'activitat s'haurà de procedir al següent:
  
La caracterització i la codificació de tots els residus generats, perillosos i no perillosos (segons el RD 952/1997 i el LER).
  
La declaració de tots els residus perillosos propis de la seua activitat productiva; en concret: coles, tintes, dissolvents orgànics, líquids fotogràfics, revestiments refractaris i residus de laboratori, entre altres.
  
Detall de les quantitats generades per a tots els residus perillosos i no perillosos generats.
  
Respecte dels documents d'acceptació emesos per part dels gestors autoritzats en la recollida dels residus generats en el centre, s'hauran de presentar els documents originals actualitzats referents a tots els residus, o si no n'hi ha, fotocòpies degudament compulsades.
  
Igualment i ja que la parcel·la on se situa Azulejos Plaza, SA, Factoria 3, hi ha altres establiments pertanyents a la societat mercantil Azulejos Plaza, SA, en els documents d'acceptació ha d'indicar-se clarament que el centre productor dels residus es correspon amb el centre per al qual s'ha sol·licitat l'autorització ambiental integrada.
  
S'han de caracteritzar els residus següents: residus recollits en el filtre de mànegues de la secció d'esmaltat i les aigües residuals procedents del llavat de la secció d'esmalts i mòlta, i codificar-los segons l'Ordre MAM 304/2002 i el RD 952/1997. Aquests residus seran gestionats segons la seua naturalesa, i són entregats a un gestor autoritzat quan la seua naturalesa així ho exigisca.
  
Quant a les aigües residuals de procés, previ a la seua gestió s'ha de precisar la seua naturalesa mitjançant un assaig de caracterització. Aquest tipus d'assaig ha de constar d'una determinació de les característiques de toxicitat i ecotoxicitat del residu (característiques H6 i H14, segons regulen el Reial Decret 952/1997, Reglament de Residus perillosos i l'Ordre de 13 d'octubre de 1989, sobre mètodes de caracterització de residus perillosos). En substitució de l'assaig de toxicitat pot presentar-se una analítica de metalls pesats i bor, d'acord amb els criteris establits en l'annex 2 de l'Ordre MAM/304/2002, de 8 de febrer i correcció d'errors de 12 de març.
  
Els residus no perillosos s'entregaran a gestor autoritzat per a aquesta activitat.
  
4. Sistemes i procediments per al tractament d'emissions i residus, amb especificació de la metodologia de mesurament, la seua freqüència i els procediments per a avaluar els mesuraments
  
4.1. Control d'emissions atmosfèriques
  
A fi d'evitar l'emissió difusa de pols, es duran a terme les mesures següents:
  
- Tancament total de les instal·lacions d'emmagatzematge i manipulació de materials pulverulents a granel.
  
- Tancament d'instal·lacions de transport i processat de materials.
  
- Aspirar i desempolsar instal·lacions d'emmagatzemament, transport, punts de transferència i de càrrega i descàrrega de materials pulverulents.
  
- Condicionament, pavimentació i neteja d'instal·lacions, de les vies de circulació i de les àrees d'estacionament de vehicles.
  
Han de disposar de sistemes correctors de depuració de l'emissió a l'atmosfera, com a mínim, els focus que evacuen corrents de gasos provinents d'aspiracions de material pulverulent. El funcionament correcte d'aquests sistemes correctors s'assegurarà mitjançant el control i el registre en continu d'almenys, un paràmetre d'operació del sistema a opció de l'empresa entre els tècnicament reconeguts o fonamentats, com la pèrdua de càrrega del sistema de depuració, la concentració de partícules en el corrent gasós, o qualsevol altre degudament justificat. La representativitat i el calibratge d'aquest paràmetre ha de ser verificat per entitats col·laboradores de l'administració en matèria de qualitat ambiental i estar a disposició de la Conselleria de Territori i Habitatge.
  
La periodicitat mínima de control de les emissions per entitats col·laboradores de l'administració serà la següent:
  
- Anual: aquells focus el cabal dels quals supere 30.000 nm3/h.
  
- Biennal: focus de forns de cocció i aquells el cabal dels quals es trobe entre 10.000 i 30.000 nm3/h.
  
- Triennal: la resta de focus canalitzats.
  
Els contaminants que s'han de controlar seran els següents:
  
- Tots els focus: Partícules.
  
- Focus que evacuen gasos procedents de processos de combustió: Partícules, NOx (expressat com NO2), SO2, CO i CO2.
  
- Focus que evacuen gasos procedents de forns de cocció: Partícules, NOx (expressat com NO2), SO2, CO, CO2, fluorurs (com HF), plom i bor.
  
Queden exclosos de mesurament d'emissió de partícules els focus següents:
  
- Focus de processos d'assecat de peces ceràmiques (crues o cuites) que utilitzen com a combustible gas natural o propà, que en el control de la posada en marxa de la instal·lació, en condicions habituals d'operació i sense utilitzar cap tipus de depuració, han obtingut una emissió inferior a 10 mg/mm3 de partícules.
  
- Focus d'evacuació de l'aire de refredament dels forns de cocció de taulells.
  
- Focus d'emissió directa de turbines i motors de cogeneració que usen gas natural com a combustible.
  
Després de la posada en marxa de les instal·lacions es duran a terme les actuacions següents:
  
- Mesurament i vigilància de les emissions a l'atmosfera, a fi de comprovar el compliment dels límits establits.
  
- Si de l'ús de la màquina de retractilat resulten emissions a l'atmosfera, s'han d'incloure en l'anàlisi de les emissions i adoptar les mesures correctives oportunes.
  
Els punts de mostratge en les ximeneres han de complir amb els requisits de l'Ordre 18 d'octubre de 1976, sobre prevenció i correcció de la contaminació industrial de l'atmosfera.
  
En particular, les característiques i la distribució dels focus emissors a l'atmosfera serà tal que garantisca una correcta dispersió dels contaminants emesos.
  
En el punt de mostratge, la temperatura serà preferiblement, menor de 200ºC.
  
Les mesures es realitzaran en condicions normals d'operació de les instal·lacions, registrant els paràmetres que les determinen, i cobriran totes les diferents tipologies o grups de productes que es fabriquen en cada instal·lació.
  
Ha de notificar a la Direcció General de Qualitat Ambiental, una vegada a l'any, les dades sobre les emissions a l'aire de la instal·lació, mitjançant el Registre d'Emissions i Fonts Contaminants (EPER), d'acord amb l'article 8.3 de la Llei 16/2002 i de la Decisió 2000/479/CE, de 17 de juliol de 2000.
  
4.2. Control d'abocaments
  
Es realitzaran controls periòdics de les canaletes que transporten l'aigua residual des de tots els focus de generació fins a la bassa d'emmagatzemament.
  
Ha de notificar-se a la Direcció General de Qualitat Ambiental, una vegada a l'any, les dades sobre les emissions a l'aigua de la instal·lació, mitjançant el Registre d'Emissions i Fonts Contaminants (EPER), d'acord amb l'article 8.3 de la Llei 16/2002 i de la Decisió 2000/479/CE, de 17 de juliol de 2000.
  
4.3. Control de residus
  
Els residus poden ser emmagatzemats durant un període igual o inferior a sis mesos, en el cas de perillosos, i inferior a dos anys en el cas de no perillosos, després del qual han de ser entregats a gestor autoritzat. Aquest emmagatzemament temporal de residus perillosos es realitzarà segregat per tipus de residu, ha d'estar convenientment senyalitzat i es realitzarà en un lloc amb sostre, amb sòl impermeable i sistemes de recollida de vessaments accidentals, com ara arqueta cega no connectada a la xarxa de clavegueram i safates de recollida. Així mateix la zona d'emmagatzemament ha d'estar inclosa en el sistema general de protecció contra incendis de la indústria.
  
Per a l'emmagatzemament de residus líquids o que pel seu alt contingut líquid poden generar abocaments, es comptarà amb cubetes o recipients de recollida de possibles vessaments, que han de tindre com a mínim el volum de l'envàs més gran o el 10% del total (la major d'ambdós quantitats). Les cubetes han de ser individuals per a cada tipus de residus la mescla dels quals, en cas de vessament, supose augment de la seua perillositat o dificulte la seua gestió.
  
Es comptarà amb l'adequada quantitat d'absorbent no inflamable per a resoldre els possibles vessaments accidentals durant la manipulació dels diversos residus líquids. L'absorbent contaminat es gestionarà com a residu perillós.
  
L'envasament i etiquetatge dels residus serà conforme a allò que han exposat els articles 13 i 14 del Reial Decret 833/1988, Reglament de Residus Tòxics i Perillosos. Així mateix disposarà d'un registre on conste la quantitat, naturalesa, identificació, origen i data de generació i entrega a gestor autoritzat, com també el número de document de control i seguiment utilitzat, si és el cas, i el gestor a qui s'entrega el residu.
  
Els residus perillosos s'entregaran a gestors que disposen de la corresponent autorització administrativa per a la gestió d'aquests residus.
  
Es disposarà d'un Registre de Residus produïts on conste la quantitat, naturalesa, identificació, origen i data de generació i entrega a gestor autoritzat, com també el número de document de control i seguiment utilitzat, i el gestor a qui s'entrega el residu.
  
Cada quatre anys s'ha d'elaborar un pla de prevenció i reducció de residus perillosos que es presentarà en la Direcció General de Qualitat Ambiental.
  
Anualment s'emplenarà la declaració anual de productor de residus perillosos i no perillosos, que serà remesa a la Direcció General de Qualitat Ambiental abans de l'1 de març de cada any. En aquesta declaració s'especificarà l'origen i la quantitat dels residus produïts, la destinació donada a cadascun d'ells i la relació que es troben emmagatzemats temporalment, com també les incidències rellevants que s'han pogut produir, tot això relatiu a l'any objecte de la declaració.
  
4.4. Control de soroll
  
Respecte del nivell de sorolls transmesos a l'exterior ha de complir-se el que establix la Llei 7/2002, de 3 de desembre, de la Generalitat Valenciana, de Protecció contra la Contaminació Acústica, i en l'Ordenança Municipal sobre Sorolls i Vibracions de l'Alcora (BOP 29.09.98).
  
Es realitzarà un mesurament del soroll ambiental en l'entorn immediat de la parcel·la de l'activitat per un organisme acreditat a l'inici de l'activitat i almenys cada cinc anys, d'acord amb l'article 37 d'aquesta llei.
  
5. Mesures que s'han d'adoptar en situacions diferents de les normals que puguen afectar el medi ambient
  
Es duran a terme totes les mesures necessàries perquè quede garantida la protecció del medi ambient i la salut de les persones davant de qualsevol situació fora de la normalitat quant al funcionament de les instal·lacions.
  
Així mateix, quan es determine el cessament d'alguna de les unitats, es procedirà al desmantellament de les instal·lacions, d'acord amb la normativa vigent, de manera que el terreny quede en les mateixes condicions que abans d'iniciar la dita activitat i no es produïsca cap dany sobre el sòl i el seu entorn.
  
6. Declaració d'Impacte Ambiental
  
Es compliran les condicions establides en la Declaració d'Impacte Ambiental emesa per la Direcció General de Gestió del Medi Natural de data 1 de juliol de 2004, que s'adjunta en l'annex II de la present resolució.
  
7. Altres condicions
  
En relació amb l'aigua procedent del pou, ha de garantir-se la desinfecció prèvia de l'aigua tal com estableix el Reial Decret 865/2003, de 4 de juliol, pel qual s'estableixen els criteris higienicosanitaris per a la prevenció i el control de la legionel·losi.
  
Ha de complir amb el que disposa la Llei 11/1997, d'Envasos i Residus d'Envasos i el Reial Decret 782/1998, de 30 d'abril, pel qual es desenvolupa el Reglament per al desenvolupament de l'esmentada llei.
  
La indústria i les seues instal·lacions s'ajustaran a les condicions indicades en el projecte tècnic en els aspectes no fixats en aquesta resolució.
  
Es compliran totes les disposicions aplicables per a garantir la protecció de la salut de les persones.
  
Es comprovarà en el control inicial que s'han realitzat les mesures previstes en el projecte.
  
Segon
  
L'autorització ambiental integrada es renovarà, en els aspectes mediambientals, en el termini màxim de 8 anys, llevat que es produïsquen abans d'aquest termini modificacions substancials que obliguen la tramitació d'una nova autorització o que s'incórrega en algun dels supòsits de modificació d'ofici recollits en l'article 26 de la Llei 16/2002, d'1 de juliol.
  
La renovació ha de sol·licitar-se amb una antelació mínima de deu mesos abans del venciment del termini de vigència de l'autorització ambiental integrada.
  
Tercer
  
En relació amb el certificat d'adequació del projecte i la seua ampliació, el titular donarà compte de l'adaptació i les ampliacions de l'activitat i de les instal·lacions a la Direcció General de Qualitat Ambiental a l'efecte del reconeixement corresponent, prèviament es presentarà un certificat, emés per tècnic competent i visat, en el qual s'acredite que les instal·lacions i l'activitat s'ajusten al projecte presentat i autoritzat o als seus reformats posteriors també autoritzats, i que s'han efectuat tots els controls, mesuraments, anàlisis i comprovacions amb resultat satisfactori, que es determinen en l'esmentat projecte, els seus reformats o en les normatives que li siguen aplicables, com també aquells altres certificats previstos en les disposicions que s'han integrat.
  
Quart
  
Aquesta autorització queda condicionada a la visita de comprovació i a l'obtenció de l'informe favorable corresponent al compliment dels requisits establits en la present resolució. Es realitzarà a la posada en marxa de les instal·lacions i per personal de la Direcció General de Qualitat Ambiental de la Conselleria de Territori i Habitatge.
  
Cinqué
  
L'administració deixarà sense efecte la present resolució en el moment en què observe qualsevol incompliment de les condicions imposades en aquesta, amb audiència prèvia de l'interessat.
  
Sisé
  
El titular de les instal·lacions objecte de la present resolució, a més de les obligacions que amb caràcter general estableix la Llei 16/2002, haurà de:
  
1. Complir les obligacions de control i subministrament d'informació previstes per la legislació sectorial aplicable i per la mateixa autorització ambiental integrada.
  
2. Comunicar a la Direcció General de Qualitat Ambiental qualsevol modificació, substancial o no, que es propose realitzar en la instal·lació, la transmissió de la seua titularitat o qualsevol incident o accident que puga afectar el medi ambient.
  
3. Prestar l'assistència i la col·laboració necessàries als que realitzen les actuacions de vigilància, inspecció i control.
  
Seté
  
En tot allò no especificat en aquesta resolució, cal ajustar-se a totes i cada una de les condicions estipulades per la normativa vigent en matèria de residus, abocaments, contaminació atmosfèrica, acústica, impacte ambiental i, si és el cas, accidents greus, com també qualsevol altra que puga dictar l'administració en l'exercici de l'activitat en matèria de protecció ambiental.
  
Contra aquesta resolució, que no posa fi a la via administrativa, es pot presentar recurs d'alçada davant de la secretària autonòmica de Territori i Medi Ambient de la Conselleria de Territori i Habitatge en el termini d'un mes des del següent al de la recepció de la present notificació, d'acord amb el que disposen els articles 114 i 115 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
  
València, 30 de novembre de 2004.- El director general de Qualitat Ambiental: Jorge Lamparero Lázaro.
  
ANNEX I
  
Descripció del projecte
  
Azulejos Plaza, SA, grup industrial dedicat a la fabricació de productes ceràmics, pretén instal·lar una nova factoria, Azulejos Plaza, SA (Factoria 3), en un solar radicat a l'Alcora, que compta amb una superfície total aproximada de 110.637 m2, on s'ubiquen les altres factories del grup Azulejos Plaza-1, Azulejos Plaza-2 i Trento Cerámicas.
  
Azulejos Plaza SA (Factoria 3) es va a dedicar a la fabricació de paviments i revestiments ceràmics en diversos formats, amb una capacitat de producció superior a les 75 tones per dia, concretament s'estima una producció anual de 59.400 t/any, equivalent a 2.970.000 m2/any.
  
El procés de fabricació de peces ceràmiques s'inicia amb la recepció de matèries primeres (argila atomitzada), que es transporta mitjançant elevador a catúfols i cinta mòbil des de les tremuges de recepció fins a les sitges de repòs, des d'on es passa a les premses automàtiques d'acció vertical i sistema hidràulic d'actuació.
  
L'argila premsada s'asseca en assecadors verticals de cistelles amb combustible a base de gas natural amb eixida per línia de transport per corretges trapezoïdals fins a la línia d'esmaltat. A continuació, es produeix l'esmaltat de peces crues mitjançant màquines d'aplicació en sec, per via humida i mitjançant capçals serigràfics per aplicació de colors mesclats amb vehicles de suport.
  
Les peces esmaltades s'emmagatzemen sobre boxs mòbils, que apilen les peces en plànols successius de corrons giratoris. Després, el premsat passa als forns tipus monoestrat a corrons que consten de tres parts fonamentals: precalfament, cocció i refredament controlat, consumint gas natural com a combustible.
  
A l'eixida del forn les peces cuites passen directament a la secció de classificació on són seleccionades, separades en classes, empaquetades i paletitzades, i s'envien al magatzem de producte acabat, on queden a l'espera de ser expedides a clients, són manipulades per carretons elevadors.
  
Com a procés complementari es troba la preparació en la secció de mòlta de l'esmalt i les pastes serigràfiques.
  
L'origen de les aigües residuals industrials són les fases de mòlta i esmaltat del procés de fabricació. Aquestes són recollides en canaletes separades i conduïdes a una bassa impermeable on s'emmagatzemen per al seu posterior transport a una empresa amb planta d'atomització d'argiles.
  
Les aigües residuals domèstiques rebran un tractament consistent en: cambra de greixos, fossa de decantació i filtre biològic. I una vegada depurades es recolliran en canaletes i es conduiran a la bassa impermeable junt amb les aigües residuals industrials.
  
Les aigües pluvials s'abocaran al llit del barranc del Regatell, al terme municipal de l'Alcora.
  
En les seccions de recepció i emmagatzemament d'argiles, premsat i esmaltat, es disposarà d'una xarxa de canonades d'aspiració dels focus de contaminació per pols, que estaran connectades a filtres de mànegues i disposaran de ximenera.
  
En els assecadors i en el forn de cocció es disposarà de ximeneres per a la dispersió de les emissions gasoses calentes.
  
Respecte de la generació de residus, s'estableix la separació, la classificació i l'emmagatzemament en lloc adequat dels residus perillosos generats en origen, com també l'entrega posterior a gestor autoritzat. A més s'estableix un programa de vigilància mediambiental per a la reducció, la vigilància i el control dels residus perillosos generats. I quant als residus inerts, es depositaran en contenidors específics per a cada tipus de residu fins a l'entrega a gestor autoritzat.
  
Quant a la utilització de les millors tècniques disponibles, les mesures projectades són la instal·lació d'un procés de cocció ràpida (monococció) amb gas natural, que suposa una reducció de les emissions i l'ús d'un sistema de refredament aire-oli, que elimina el risc de legionel·la.
  
ANNEX II
  
Condicionat de la Declaració d'Impacte Ambiental
  
Per la seua ubicació, es considera que en matèria d'emissions atmosfèriques, soroll, abocament d'aigües residuals i generació de residus, serà suficient amb el compliment de la legalitat vigent o, si és el cas, amb l'adopció de les millors tecnologies disponibles i els valors límit d'emissió especificats en el Decret 40/2004, de 5 de març, del Consell de la Generalitat, pel qual es desenvolupa el règim de prevenció i control integrats de la contaminació a la Comunitat Valenciana.
  
Altres condicionants de caràcter ambiental derivats de la modificació puntual núm. 35 del PGOU de l'Alcora.